Laicizmas
Laicizmas (lot. laicus, sen. gr. λαϊκός = laïkós – 'priklausantis liaudžiai, pasauliečiams') – antibažnytinė nuostata, siekiant panaikinti, susilpninti Bažnyčios įtaką viešajame gyvenime (eliminuojant religinius principus, normas, dvasininkų autoritetą). Būna sistemingas arba spontaniškas. Laicizmo ideologija ėmė formuotis XIX a., veikiant sekuliarizacijos idėjoms. Laicizmo atstovai – laisvamaniai, ateistai, komunistai, socialistai. Laicizmą ne sykį smerkė Katalikų Bažnyčia, popiežius Pijus XI 1925 m. enciklikoje „Quas primas“ nagrinėjo grėsmes, laicizmo keliamas tikėjimo laisvei. Laicizmo priešingybė – klerikalizmas.